यह तो हम सभी जानते हैं कि हमारे सभी पर्व तथा त्योहार प्रकृति और कृषि से जुड़े होते हैं क्योंकि जीवन चक्र इसी धुरी में घूमता है। तुलसीदास जी ने भी कहा है कि वर्षा विगत शरद ऋतु आई... बारिश की समाप्ति पर ये त्योहार मानवता के सबसे सुंदर अंग को रेखांकित करने, ऊर्जा का संचार करने आते हैं, जिससे मनुष्य बुराईयों को त्याग कर अच्छाईयों की ओर बढ़ सके। बारिश के दिनों में बाढ़ जैसी आपदाएं विनाश लेकर ही आती हैं । बरसात और बाढ़ की इसी विभिषिका से त्रस्त मानव मन की पीड़ा के उपचार स्वरुप दशहरा और दीपावली जैसे त्योहारों से जनमानस को उल्लासित करने की परंपरा सदियों से रही है। इन अवसरों पर हम घर की साफ- सफाई करके न सिर्फ घर की गंदगी और कूड़े को बाहर निकाल फेंकते हैं वरन अपने दिल और दिमाग में जमे कूड़ा- करकट को भी बाहर फेंककर स्वच्छ मन से नई ऊर्जा के साथ जिंदगी में उजाला और रंग भरने की कोशिश करते हैं।